Matja e urisë në botë, proces i ndërlikuar
Agjencia e OKB-së për Ushqimin dhe Bujqësinë shpreson ta ndryshojë këtë aspekt nëpërmjet një projekti të quajtur "Zërat e Urisë"
Matja e shkallës së urisë në botë është një proces i gjatë dhe i ndërlikuar. Shpesh zyrtarët dhe politikanët nuk kanë në dispozicion informacionin më të fundit. Tani, Agjencia e Kombeve të Bashkuara për Ushqimin dhe Bujqësinë shpreson ta ndryshojë këtë aspekt nëpërmjet një projekti të quajtur Zërat e Urisë. Joe De Capua i Zërit të Amerikës njofton. Kjo agjenci e OKB-së kërkon të dëgjojë nga vetë popullata dhe jo vetëm të vlerësojë statistika, studime dhe raporte të ndryshme. Zyrtari i lartë në zyrën e statistikave të Agjencisë së OKB-së për Ushqimin dhe Bujqësinë, Carlo Cafiero thotë se sistemi i tanishëm për matjen e furnizimeve ushqimore dhe urisë, megjithëse i rëndësishëm, është objekt vonesash të mëdha. Studimet rreth konsumit ushqimor në përgjithësi zhvillohen çdo 5 vjet. Në vitin 2007 shumë njerëz parashikuan një recesion ekonomik global dhe çmimet e ushqimeve filluan të ngrihen. Zoti Cafiero thotë se kjo çoi në atë që ai e quan një skenar shumë pesimist rreth konsumit ushqimor. Projekti i ri Zërat e Urisë është përshkruar si i shpejtë dhe më i saktë. Ai do të përdorë anketa të individëve për të mbledhur informacion lidhur me nivelin e urisë. Anketat do të zhvillohen çdo vit në bashkëpunim me organizatën gjigande të anketimeve, Gallup. Projekti do të provohet gjatë muajve të ardhshëm në Angolë, Etiopi, Malavi dhe në Niger. Anketesit i pyesin këta individë rreth përvojave të tyre gjatë 12 muajve të fundit, si për shembull nëse u mbaruan ushqimet, apo nuk hëngrën një vakt të ditës apo një ditë të tërë. Gjithsejt atyre u bëhen 8 pyetje. Zyrtari i Agjencisë së OKB-së për Ushqimin dhe Bujqësinë, Carlo Cafiero thotë se anketimet nuk janë objektive dhe ato do të vlerësohen nga ekspertë. Duhen vetëm 3 muaj nga koha e anketimeve deri sa zyrtarët të marrin informacionin. Projekti Zërat e Urisë do të zgjerohet për të përfshirë 160 mijë njerëz në 150 vende. Projekti 5-vjeçar do të rezultojë në një standard të ri të Agjencisë për Ushqimin dhe Bujqësinë lidhur me sigurinë ushqimore.